钦定古今图书集成/理学汇编/经籍典/第083卷 > 税与权易学启蒙小传 > 《周易古经文言传》
## 钦定古今图书集成/理学汇编/经籍典/第083卷 > 税与权易学启蒙小传 > 《周易古经文言传》

东莱吕氏曰：汉上朱氏云：“魏王弼以《文言》附于乾坤
二卦。”按淳于俊谓郑康成合《彖》《象》于经，不言合《彖》《象》
《文言》于经，则朱氏之说是也。陆氏曰：“《文言》者，文饰卦
下之言。”梁武帝云：“《文言》是文王所制。”说者引穆姜诵
随𦅸之辞，疑非孔子之言。按司马迁谓孔子晚而喜
《易》，《序》《彖》《系》《象》《说卦》《文言》，信斯言也，则《彖》《象》《卦言》，古有
之矣。孔子序之、系之、说之、文之而已。《文言》者，文其言
也，犹《序》《彖》《说卦》之类。穆姜之言曰：“元，体之长也；亨，嘉
之会也；利，义之和也；贞，事之干也。体仁足以长人，嘉
会足以合礼，利物足以和义，贞固足以干事。”以今考
之，删改者二，增益者六，则古有是言，孔子文之，为信
然矣。